**N Á R O D N Á R A D A  S L O V E N S K E J R E P U B L I K Y**

**VIII. volebné obdobie**

**401**

**Návrh vlády**

**na skrátené legislatívne konanie o vládnom návrhu zákona, ktorým sa menia a dopĺňajú niektoré zákony v súvislosti s druhou vlnou pandémie ochorenia COVID-19**

Na rokovanie vlády Slovenskej republiky sa predkladá návrh na skrátené legislatívne konanie o vládnom návrhu zákona, ktorým sa menia a dopĺňajú niektoré zákony v súvislosti s druhou vlnou pandémie ochoreniaCOVID-19.

Návrh vlády na skrátené legislatívne konanie sa predkladá v súvislosti s úpravou niektorých ustanovení osobitných právnych predpisov, ktorých zmenu alebo doplnenie si vyžiadala situácia s naďalej sa šíriacou nebezpečnou nákazlivou chorobou COVID-19 na území Slovenskej republiky a reaguje sa tak na pretrvávajúci negatívny vývoj epidemiologickej situácie na Slovensku, a s tým súvisiace opätovné vyhlásenie, resp. predĺženie núdzového stavu na území Slovenskej republiky.

Návrh zákona sa predkladá z dôvodu potreby prijatia účinnejších opatrení v boji proti pretrvávajúcemu negatívnemu vývoju epidemiologickej situácie na Slovensku, a ktoré zabezpečia najmä

* dodržiavanie nastavených pravidiel očkovania na účely predchádzania spoločensky nežiaducemu správaniu, ktoré má na základe poznatkov z aplikačnej praxe najmä podobu uprednostňovania osôb v rozpore s prioritizáciou vakcinácie;
* možnosť v priamom rokovacom konaní obstarávať bez zdržania, ktoré je nad rámec smerníc Európskej únie, odkladná lehota reálne bráni v rýchlom obstaraní tovaru alebo služieb, ktorých obstaranie sú nevyhnutné na zvládanie pandémie, kde neobstaraním tovarov alebo služieb včas by mohlo byť ohrozené zdravie obyvateľstva;
* možnosť výkonu diagnostického testu aj žiakom tretieho alebo štvrtého ročníka študijného odboru zdravotnícky asistent, možnosť vykonávať zdravotnícke povolanie aj v režime výkonu dobrovoľníckej činnosti, a úprava, vďaka ktorej študenti a žiaci budú môcť vykonávať diagnostický test samostatne bez dohľadu iného zdravotníckeho pracovníka, a tiež možnosť vykonávania očkovania aj mimo zdravotníckych zariadení ambulantnej zdravotnej starostlivosti s cieľom umožniť čo najrýchlejšiu realizáciu očkovania proti ochoreniu COVID-19;
* možnosť predĺžiť výnimku z povinnosti zápisu do registra partnerov verejného sektora, a to najdlhšie do konca roka 2021 vzhľadom na zavedenie opatrení týkajúcich sa uzatvorenia alebo obmedzenia činnosti niektorých zariadení, ako aj obmedzenie mobility občanov, na účely realizácie projektov na podporu udržania zamestnanosti podľa § 54 ods. 1 písm. e) zákona o službách zamestnanosti (Prvá pomoc+).

Vláda Slovenskej republiky je toho názoru, že navrhované riešenia je z dôvodu naliehavého verejného záujmu potrebné prijať čo najskôr, teda v skrátenom legislatívnom konaní.

Podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa preto navrhuje, aby sa Národná rada Slovenskej republiky uzniesla na prerokovaní vládneho návrhu zákona, ktorým sa menia a dopĺňajú niektoré zákony v súvislosti s druhou vlnou pandémie ochorenia COVID-19 v skrátenom legislatívnom konaní z dôvodu možnosti ohrozenia základných ľudských práv a slobôd, a to najmä života a zdravia obyvateľov Slovenskej republiky.

Bratislava 13. januára 2021

**Igor Matovič v. r.**

**Štefan Holý v. r.**